AlexejDobrolubov/national_council_slovak_2010 huggingface dataset:
15. schôdza NR SR - 2.deň - B. popoludní
Dátum: 2024-06-12
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

98. Ďakujem za slovo. Tak príbeh dnešného dňa, rokovania o tomto prílepku odzrkadľuje v sebe príbeh aj slovenského zdravotníctva. Od deviatich k piatim. Tak namiesto toho, aby ste si zobrali tento úrad ako vzorový príklad, aby ste ho kopírovali na ďalšie ministerstvá, aby ste hľadali spôsoby, ako vlastne túto dobre fungujúcu inštitúciu, túto dobrú partiu ľudí, ktorá 150 miliónov ušetrila, nakopírovali, aby ste uvoľnili priestor pre ďalších odborníkov. Si pozrite, ja som si ho pozrel, ja ten úrad nepoznám, ale narýchlo počas tohto rokovania sa dá pozrieť, aj teraz to môžete urobiť počas týchto faktických poznámok, životopis toho človeka. Pozbieral zahraničné školy, vyzbieral skúsenosti z praxe v Rakúsku v danom odbore, prišiel na Slovensko. Ako zúfalo toto presne potrebujeme. Takýto žiarivý príklad vzdelaného, moderného, skúseného mladého človeka, ktorý sem príde a bude poskytovať excelentnú službu štátu, aby sme mohli to zdravotníctvo, v ktorom každoročne potrebujeme veľa peňazí, ale ešte viac peňazí, kde potrebujeme reformy, kde potrebujeme ľudí, ktorí budú s idealizmom prichádzať a meniť veci a nasadzovať sa do služieb, tak my ho ideme znechutiť. Aký signál to vyšle tým ľuďom? Úplne opačne idete, úplne opačným spôsobom! Tak ako bola nastavená reforma s čakacími lehotami a odkopli ste ju kdesi dopredu, aby pacienti stále čakali na svoje výkony a na poskytnutie zdravotnej starostlivosti, fatálny krok, ktorý zasiahne pacienta, to isté sa stane tu! Môžme mať a budeme veľmi potrebovať ďalej vyhodnocovať kvalitu liekov, aby sme šetrili peniaze v zdravotníctve. Úplne opačným smerom to ide, ako to má ísť. To, čo treba urobiť, je zahlasovať proti schváleniu takejto právnej úpravy, treba vyzdvihnúť tento úrad a treba ho kopírovať ďalej a presne toto opakovať a šetriť peniaze, nie zošróbovať to celé.
12. schôdza NR SR - 14.deň - A. dopoludnia
Dátum: 2024-05-10
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

228. Pán Kéry, pripomeňte mi, keď teda si tak viete urovnať spory v domácej kuchyni a nezaťažujete nimi verejnosť, že prečo teda toľko čítame o tom, že kto bude nakoniec predsedom Národnej rady. Prečo nás tým zaťažujete, prečo tu predsedajúci má tú ambíciu a blokujete, celá verejnosť je tým otrávená, ako sa neviete dohodnúť v koalícii. Takže, prosím, nabudúce zvážte lepšie, čo idete formulovať. Druhá vec, veľmi sa mi to páčilo, to by som chcel podčiarknuť, to som si zapísal. Musíme mať ambíciu, aby RTVS bola objektívna. Ja úprimne zatlieskam vám, ak teda to dotiahnete k tomu, že RTVS bude objektívnejšia a verejno-právnejšia, ale toto tu formulovať, vôbec nekorešponduje s tým, čo vidíme na tlačovkách. Neviem, či to bola prvá, ale jedna z prvých tlačoviek aj pani ministerky aj jej súputníkov, ktorú som ja videl, tak jeden z dôvodov, ktorý formulovali, že prečo idú meniť zákon o RTVS, lebo tam neboli pozývaní v minulom období. Pán Taraba vystúpil, lebo on nedostal priestor, tak to idú meniť. Tak idú zabezpečiť, aby toho priestoru bolo viac než dosť. Naozaj? To vôbec nekorešponduje s tým, čo tu teraz deklarujete, pán Danko. Ja som videl napríklad s vami reláciu, kde ste tam boli s pánom poslancom Hajkom, a ste hovorili, že vy nechcete verejnoprávnu, veď vy chcete štátnu. Veď vy ste sa už v minulosti radili o tom, že kto, ako, kde tam bude fungovať a prišli na prosíka za vami, aby ste to odklepli a dali tomu zelenú. Však toto sú tie pravé dôvody, ktoré ste tak nebadane, až ste si to možno neuvedomili, ale veľmi jasne odkryli karty, keď ste sa kde tu vyskytli k diskusii k tomuto zákonu. Takže toto sú pravé a skutočné dôvody a nezakrývajte to tu teraz, že idete nejaké kyvadlo, ktoré sa rozkývalo, vy narovnať.
12. schôdza NR SR - 14.deň - A. dopoludnia
Dátum: 2024-05-10
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

122. Ďakujem za slovo. Tiež vyrušuje to, keď sa predchádzajúca ministerka pani Milanová označuje ako za neviditeľnú. No skúste byť jeden z top viditeľných ľudí vo vláde, keď tu máte po 100 rokoch najväčšiu pandémiu a je treba riešiť energetickú krízu, zdravotnícku krízu a iné. A to už je fajn, že niektorí ľudia možno nevideli, čo robila, ale ja by som tiež chcel ako kolega Jožo Pročko, ktorý bol v zdravotníckom výbore, teda pardon, vo výbore pre kultúru, a vie dobre dať odpočet ministerke Milanovej, vyzdvihnúť také tie najväčšie veci, ktoré som si ja všimol. Tak napríklad mediálny zákon. Top hodnotenie to malo aj na medzinárodnej úrovni. Takú úroveň to malo, keď to priniesla. Tak isto jeden z najväčších rozpočtov nechala pre rok 2023. Tak isto najväčšia čiastka snáď v histórii samostatného Slovenska vyčlenená pre obnovu kultúrnych pamiatok. 75 miliónov tam bolo pre zazmluvnenie kultúrno-kreatívnych centier. Obnova, vôbec, Krásnej Hôrky začala, kompletná rekonštrukcia. Lúčnica má vlastné priestory konečne. Slovenská národná galéria ani nehovorím, teraz po 75 rokoch a ma opravte, keď hovorím azda aj málo, 75 rokov, konečne sa to ukončilo a môžeme tieto krásne priestory užívať. A množstvo iného, Jozef už opakoval viaceré veci. Teda nechcem opakovať po Jozefovi, ktorý opakoval, teda, ktorý hovoril viaceré veci. To sú všetko veci, ktoré sa robili a ktoré sa stihli za ten krátky čas a bolo toho ešte mnoho iného ako také veci, ktoré tejto koalícii vôbec nič nehovoria. Ako je napríklad transparentné výberové konanie a dosadzovanie ľudí cez otvorené výberové konania. Tak isto úspora na IT, 16-tisíc za dva pro... 16 000, ospravedlňujem sa, 16 miliónov len na dvoch projektoch úspora. No dajte vy odpočet.
12. schôdza NR SR - 12. deň - A. dopoludnia
Dátum: 2024-05-07
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

36. Trafená hus zagágala. Hovoríš o politickej kultúre a reagujú na teba ľudia, ktorým sa to nepáči. Veľmi úsmevné niektoré faktické poznámky si dostala. Veľmi sa mi páči aj to, ako si hovorila napríklad o tom, že sa tu pertraktujú ľudské práva, ale na konci dňa to je len zásterka. Poučujú ťa ľudia, ktorí keby si strihajú pomyselný meter, na každom dieliku toho metra by bola jedna kauza ich strany, v ktorej sedia, tak by ho dva roky strihali. Dva roky by strihali tento meter, toľko káuz vygenerovali tieto strany, ktoré ťa teraz poučujú, a to ešte nehovorím o desiatkach odsúdených ľudí a stovkách stíhaných a vyšetrovaných ľudí. A to čo chcete, spochybňovať súdy? Už vám úplne uletel názor a neveríte vôbec v demokraciu, v právny štát, všetko vám to je jedno? Potrebujete tak silno ospravedlniť svojich ľudí, že vám vôbec nič nehovorí právoplatný rozsudok súdu? Mali sme tu dvojmesačnú debatu o rekodifikácii Trestného zákona a kódexu. Veľmi, veľmi pekne teraz s odstupom času vidno, ako tak dôležité ľudské práva, ktoré tu boli vyzdvihované na piedestál, ako boli porušované. A ich najväčší obhajca, ktorý ťa tiež poučoval teraz vo svojej faktickej poznámke, dva mesiace chodil ako Marek po pekle cez parlament a hovoril, že on sa dostane a on nám to vysvetlí a to budú desiatky vecí, ktoré dá na stôl . O druhej ráno, na konci celej debaty, po dvoch mesiacoch, bez možnosti reakcie – tak silné argumenty o porušované ľudských práv to boli. Takže, Veronika, demaskuješ skutočné správania, ktoré sa v politike nielenže nemá nosiť, ale tu sa dokonca obhajuje z niektorých strán, a toto je potrebné odsúdiť. Toto tvoje uznesenie treba schváliť, toto musíme odsúdiť, takto sa to proste jednoducho tu nemôže robiť. Ďakujem.
12. schôdza NR SR - 10. deň - A. dopoludnia
Dátum: 2024-05-02
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

28. Ďakujem za slovo. Vy ste začali svoje vystúpenie tým, že túto diskusiu tu máme preto, čo sa stalo 17. 3. v Liptovskom Mikuláši. Nemáme ju tu preto. Máme ju tu preto, lebo SNS cez vtedajšieho poslanca Tarabu a cez mimoparlamentného aktivistu, by som povedal, pána Huliaka túto tému vyrobili. A treba si povedať a ja to poviem teraz úplne na rovinu, že kde boli doteraz s nejakým riešením? Ste spomínali, že vystúpil tam nejaký odborník, asi myslíte z vlastných radov, tak ja som z vašich radov ešte odborníka vystúpiť nevidel, alebo nejaké také faktografické zhrnutie. Však my sme sa tu, áno, v piatok rozprávali o tom, že čo je solídnejší odborný základ na východiská pre politiky, ktoré v tomto chceme schváliť. Ale však to je úplne legitímna debata, žiadne mýty a fakty a nejaký odborník tu vystúpi a potom povie, ako to je. Ja som ešte nevidel pána Huliaka v rozprave napríklad. On tu síce tak akože hovorí veľmi rázne vo faktických poznámkach, že jak to vidí, ale však nech vystúpi, seriózne nech vystúpi a nech povie. Ja by som to inak aj čakal. Keď si na tom urobíte kampaň, tak by sa patrilo mať po pol roku vládnutia aj nejaké riešenie. Neexistuje predsa lepšia východisková pozícia. Minister Taraba pre životné prostredie nemá lepšiu pozíciu, neexistuje vo vláde lepšia pozícia, aby toto mohol človek riešiť. Z tej istej strany. Keby aspoň z inej, že by mu do toho vidly hodil, ale z tej istej strany tam má kontrolného človeka, ktorý ho má kontrolovať, čiže predsedu výboru pre životné prostredie. Tandem ako ušitý, keď chcete riešiť problematiku v tejto oblasti, musíme my z opozície prísť a hovoriť, čo je lepšie. Tu KDH sa zľutovalo po pol roku a podalo vám pomocnú ruku, aby vám dalo to riešenie, lebo ste neboli schopní prísť s ničím iným len s nejakým ústavným zákonom, ktorý je ešte aj zle napísaný, sú tam nejaké poznámky pod čiarou, odkazuje to na iné zákony, no proste zlé legislatívne riešenie, zlé! By som čakal, že... (Prerušenie vystúpenia časomerom.)
12. schôdza NR SR - 9.deň - B. popoludní
Dátum: 2024-04-30
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

128. Ďakujem za slovo. Pán kolega Dostál, áno, presne tak, však presne máme problém s tým, že ktoré číslo je teda to presné, ale preto som hovoril o trende. Dobre, hneď premostím na pani Stohlovú, že nejaké čísla z roku 1987. Veď isteže tie tabuľky, mohol som ísť aj hlbšie, nebol by ten trend taký zjavný, ja som to chcel plasticky demonštrovať. Ale ten trend si myslím, že nerozporujeme nikto. Že trend stretovosti a tých napadnutí medveďom stúpa. Čiže neopieral som sa o úplne presné, jasné čísla, pretože kto je tu dnes taká všeobecne uznávaná autorita, že im pravá alebo ľavá strana, my tu sa zhodneme, že áno, toto číslo je správne. Ale ten trend, na tom by sme sa mohli zhodnúť, myslím si, že sme sa na tom aj zhodli, lebo zhodli sme sa na tom, že to riešiť treba. Takže toto som chcel vyzdvihnúť. Potom Národné lesnícke centrum, však áno, to komentujem, že nemusí to číslo byť presné, ale niečo predsa len vypovedá, nezahadzoval by som tie čísla úplne zo stola. Však postavme to na DNA, teda tú početnosť a ten výskum, len potom má to svoju cenovku a treba si teda dopredu povedať, keď sa taký výskum pôjde robiť, tie kritéria, aby to nemohol nikto spochybniť. A ten výskum bude súčasťou balíka, ktorý bude minister potrebovať pre Európsku komisiu, keď bude chcieť kvóty, lebo toto ľudia dneska čakajú. Ľudia dneska čakajú, že im z parlamentu prídu kvóty a plošne sa odstrelí nejaký počet kusov. Toto nepríde. Čo môžme my tu urobiť, je, že môžme zregulovať to, čo tie medvede, čo im znižuje plachosť, a zároveň môžme podporiť ministra, a to už je jeho domáca úloha, aby na tom pracoval a aby tu o polroka tento problém nebol s tým, že vlastne sme ho nevyriešili.
12. schôdza NR SR - 7.deň - B. popoludní
Dátum: 2024-04-25
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

158. Musím povedať, že často mám chuť reagovať na faktické poznámky, ale... Pán minister, myslím si, že znižovať tú spoločenskú hodnotu medveďa nebolo šťastné, že túto rétoriku opustime. Na druhú stranu vítam to, čo ste povedali, že ste otvorený skonkretizovať ten termín tej veľkej šelmy a ušiť tento návrh len na teda medveďa hnedého. Toto oceňujem. Pri tomto sa pristavme v tom prvom, druhom čítaní. Posuňme to už do toho skráteného režimu rokovania. Poďme to odhlasovať. Je tu spoločenská objednávka na to, aby sa táto vec riešila, aby sa vyriešila urgentne, aby ľudia vedeli, že Národná rada, to neni len o koalícii, veď aj my z opozície každý jeden deklarujeme, že to chceme riešiť a že to chceme riešiť konštruktívne a rýchlo, tak poďme to už posunúť. To hovorím za seba, za náš klub, že poďme už teraz menej hovoriť o jadre problému, ku ktorému sa môžeme dostať a dostaneme sa veľmi rýchlo, ale k tomuto hlasovaniu o skrátenom legislatívnom konaní už pristúpme. A ešte na záver, teda že neviem, prečo je tu stále taká rétorika, že niekto toto nechce urobiť, riešiť tento problém. Všetci ho chceme riešiť, ale treba povedať, a to si treba naliať čistého vína, že nie Národná rada má vo svojich rukách celý ten diapazón riešení a toho, čo sa dá urobiť v tejto problematike, Ste to vy, pán minister, vy ste už správne podstúpili niektoré kroky, dali ste, vyčlenili ste väčší rozpočet pre zásahový tím. Ja by som kľudne videl riešenie aj v tom, že ho rozšírime ešte, a ďalšie poviem potom.
12. schôdza NR SR - 7.deň - B. popoludní
Dátum: 2024-04-25
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

134. Ďakujem za slovo. Tiež taký obsiažny príspevok, mal som viaceré postrehy, ale nechcem úplne do každého detailu ísť, tak asi sa obmedzím len na jednu takú, by som povedal, pre mňa až zaujímavú vec, pretože keď bol pán minister na našom výbore, tak som sa ho pýtal na dve veci. Prvou boli kvóty, a to tu chcem povedať, ja neviem, že či tí kolegovia, ktorí nie sú súčasťou výboru a nesledujú tému, len zachytávajú túto diskusiu povrchne, si myslia, že my máme na, na stole nejaký návrh, ktorý umožní ministrovi vystrieľať plošne nejakú časť populácie medveďov, alebo neviem, že či ľudia, ktorí aj toto sledujete, alebo, vy, milí kolegovia, máte pocit, že na stole leží návrh, že tam je 50, 100, 200 kvót, ktoré zrazu vyriešia situáciu, že ak ste nadobudli takýto dojem, tak ste na veľkom omyle. Tento zákon nič také neprinesie. Ja ešte upozorňujem, že stále sme len v diskusii o tom, či ho prebrať, alebo prerokovať v skrátenom legislatívnom konaní. Takže po prvé, toto bola moja otázka, ale smerujem k druhej, a tá druhá bola vlastne, že čo tie vnadiská. A to je v podstate podľa mňa nejaká taká, by som povedal, áno, dobre známa téma, nemyslím si, že by mala byť nejaká konfliktná, ale minister, ale predseda výboru, pán Huliak, dvakrát, keď som už túto tému nadhodil, zareagoval veľmi podráždene. Nešlo mi to do hlavy, lebo ja sa väčšinou snažím naozaj drvivú väčšinu svojich vystúpení podať pokojne, normálne konštruktívne sa opýtať a nešlo mi do hlavy, že prečo tak veľmi až agresívne zareagoval, až išiel do kriku. A budem nad tým ešte rozmýšľať, dotknem sa toho viacej v rozprave, pretože jemu, tu bude nejaký pes zakopaný, tu mu niečo vadí, tu má nejaký osobný záujem. Ďakujem.
12. schôdza NR SR - 7.deň - B. popoludní
Dátum: 2024-04-25
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

98. Ďakujem za slovo. Pán poslanec Malatinec, ja len chcem pripomenúť, že sa bavíme alebo diskutujeme o tom, že či teda uplatníme inštitút skráteného legislatívneho konania k tejto téme. Čiže zatiaľ sme v tomto bode rokovania. Za mňa môžem povedať, že, a to hovorím za náš klub, lebo veľmi živo sme diskutovali o tom, že ako sa postaviť k tejto téme, túto situáciu určite treba riešiť a určite treba priniesť ľudom také opatrenia, ktoré zafungujú. Ale treba povedať jednu vec, a síce že veď my hovoríme veľmi prakticky a konkrétne o tom, že čo sa dá robiť, tie vnadiská, ak to tu už odznelo, tie sú problém. Pán kolega aj vy, ktorí ste vystupovali v rozprave, tak vy ste to jasne pomenovali. A o tomto je treba hovoriť. Takže keď sa dostaneme v rozprave ďalej, budeme hovoriť v prvom a druhom čítaní tohto zákona o tom, že kde leží. A to neni len jedna vec alebo jeden bod, kde leží to správne riešenie, tak tých hľadísk sa potrebujem dotknúť, potrebujeme o tom rozprávať, potrebujeme si to povedať otvorene, že s nimi niečo treba robiť. A veľmi správne ste povedali, že vo vašej oblasti, kde jedna z troch oblastí, ktorá je naviac postihnutá výskytom medveďa a stretmi človeka s medveďom, čiže Poľana, Kremnické vrchy a Nízke Tatry, to sú tie tri oblasti, tak u vás poľovníci už to pochopili a tie vnadiská manažujú, stiahli ich alebo ich stlačili hlbšie do lesa. Nemajú ich blízko na okraji lesa, aby si tie medvede zvykali na človeka, aby si zvykali na pach, na ľudský hluk. Toto je problém, že tie medvede strácajú plachosť. Ale, samozrejme, treba ho manažovať.
6. schôdza NR SR - 14.deň - B. popoludní
Dátum: 2024-01-10
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

162. Ďakujem za slovo, pán predsedajúci. A ďakujem aj vám, pán Hlina, vaše vystúpenie ma vždy teda pobaví a je také osviežujúce a som rada, že ste medzi nami. Trochu mi ale zamrzol úsmev, keď ste spomenuli to meno pán dekan Burda, lebo to je naozaj výnimočná postavička našej scény. Pán Burda je dekanom na právnickej fakulte od roku 2015, ale zaujímavé je, že sa začal expresívne vyjadrovať o Špecializovanom trestnom súde a, samozrejme, aj o prokuratúre až po roku 2020. No a je úplne jasné prečo, pretože až vtedy začali stíhať predtým absolútne nedotknuteľných skorumpovaných politikov, úradníkov, podnikateľov, ktorí zrazu veľmi rýchlo začali končiť vo väzeniach, niektorých obvinili a iných obžalovali. Ale predtým tvrdil, že oba tieto úrady majú svoje opodstatnenie, čo je teda poriadne pokrytectvo. A teraz po voľbách je jasné, keď sa SMER a koalícia zmocnili štátu ako svojej koristi, tak veľmi rád využil túto príležitosť, pretože je jasné, že keďže už idú rozmetať špeciálnu prokuratúru a nezostane po nej zrejme ani smrad, tak si potrebuje aj on prihodiť svoje polienko. A povedal si že, áno, špeciálnu prokuratúru je treba zlikvidovať, pretože, ako sa vyjadril, vykazuje kriminogénne prvky a je podozrivá, že tam účinkuje zločinecká skupina a manipuluje s trestnými spismi. Vôbec mu ale pritom nevadí, že ako akademik a dekan právnickej fakulty používa naozaj len fabulované domnienky bez dôkazov. A toto je dôvod, prečo je pohodlný pre koalíciu. (Potlesk.)
6. schôdza NR SR - 14.deň - B. popoludní
Dátum: 2024-01-10
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

68. Ďakujem veľmi pekne za slovo. A ďakujem aj tebe, Janka, zase si mi len pripomenula to, čo si myslím už od začiatku, že tejto vláde vôbec nejde o dôležité problémy, ktoré trápia ľudí. Trápi ich školstvo? Trápi ich zdravotníctvo? Dokonca ani ceny potravín a energie, čo stále prízvukovali v predvolebnej kampani, tak ani to ich už netrápi. Nie, nie. Trápia ich neprimerane vysoké trestné činy súvisiace s ekonomickou činnosťou a korupciou a, samozrejme, úrad, ktorý to vyšetruje, ako ináč, ktorý to odhaľuje. Čiže si zvyšujú stropy, znižujú si tresty a pritom sa nám všetkým snažia nakukať, že tu vôbec, ale vôbec nejde o to, aby ochránili svojich ľudí alebo aby demontovali právny štát. Vážená koalícia, a už len tie pochybnosti, ktoré tu existujú, že tieto zmeny sú šité na mieru ľudí, v prospech ktorých sa majú diať, tak už toto je veľký problém pre demokraciu a vy by ste mali byť schopní a, samozrejme, aj ochotní takýto zámer poriadne zargumentovať a vysvetliť, a to sa, bohužiaľ, nedeje. Tak rýchlo sa ponáhľate so zrušením Úradu špeciálnej prokuratúry, že vás ani ako keby nezaujíma, aký osud čaká tie závažné kauzy, korupcie a organizovaného zločinu, ktoré tam sú. Tak to len aby bolo jasné, o čom hovoríme, napríklad spomeniem kauzu pána Brhela v kauze Mýtnik, za ktorý, za legalizáciu výnosov môže dostať po vašom zásahu len dva roky. A pred tým to bolo osem. Alebo kauzu pána Kováčika, ktorý za úplatok by pred tým dostal päť až dvanásť rokov a teraz sú to len tri roky. Tak komu chcete nakukať, že vám nejde o ochranu a beztrestnosť vašich ľudí. To predsa nikto tomu nemôže uveriť.
6. schôdza NR SR - 14.deň - B. popoludní
Dátum: 2024-01-10
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

28. Ďakujem veľmi pekne za slovo. A ďakujem aj tebe, Štefan, za tvoj hodnotný príspevok a máš pravdu, že hneď ako vláda získala moc, tak sa schválil rozpočet, ktorý bežných ľudí absolútne ožobračuje, a hneď si svojich ľudí upratali na teplé miestečká, kde sa točia najväčšie peniaze, samozrejme, a vrhli sa na oslabenie spravodlivosti, aby si zabezpečili beztrestnosť. Je to ich vizitka. Bohužiaľ, výsledkom bude nielen oslabenie spravodlivosti a základných pilierov demokratického štátu, ale bude to mať, ako správne hovoríš, aj dopad na životnú úroveň každého jedného z nás. Výsledkom, bohužiaľ, bude, že slušní, inteligentní ľudia, čestní a takí, ktorým ešte zostal zmysel pre česť a morálku, sa radšej odpracú niekde do zahraničia. Ja som cez prestávku teraz mala možnosť vypočuť si tlačovú konferenciu strany SMER a som trochu pobúrená najmä z toho, že vlastne sme boli my opozícia označení za klamárov a za tých, ktorí zavádzajú ľudí, pretože vy vlastne ako koalícia nechcete nič iné, iba prispôsobiť tresty k ostatným štátom ako je napríklad v Rakúsku a Nemecku. No ja by som bola veľmi rada, keby ste sa skôr zaoberali tým, ako zvýšiť životnú úroveň na Slovensku tak, aby sme boli na úrovni Rakúska alebo Nemecka, resp. my týmto krajinám len môžme závidieť, na akej úrovni je korupcia v ich štáte. Takže ja sa pýtam, na základe akej analýzy nás vlastne porovnávate s Rakúskom a Nemeckom. To klamete vy, keď tvrdíte, že na našich námestiach po rôznych štáto... po rôznych mestách Slovenska prichádzajú ľudia len na základe toho, že ich klameme a dezinformujeme. Viete, my sme ich nemuseli zvážať autobusmi ako vy počas vašej predvolebnej kampane. Títo ľudia tam prichádzajú dobrovoľne a dokonca nás vyzývajú, aby sme... (Prerušenie vystúpenia časomerom. Potlesk.)
6. schôdza NR SR - 14. deň - A. dopoludnia
Dátum: 2024-01-10
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

100. Ďakujem za slovo. Milý Janko, mňa celkom zaujala tá tvoja úvaha o rušení špecializovaného súdu, pokiaľ pochybí, a tiež ma to motivovalo k zamysleniu, lebo ak vychádzame z premisy, že keď pochybí špeciálny súd, tak musíme zrušiť špeciálnu prokuratúru, tak potom ak dôjde k pochybeniu krajského a okresného súdu, tak by sme asi mali rušiť krajské a okresné prokuratúry, nie? No pravdou je, že ak by niekto systematicky analyzoval rozhodnutia Ústavného súdu, teda nielen tie, ktoré sa týkajú káuz na Úrade špeciálnej prokuratúry, tak by sme možno zistili, že tých pochybení, ktorých sa dopustili krajské prokuratúry a súdy, je oveľa viac. A zároveň keby sme naozaj urobili dôslednú analýzu rozhodnutí špeciálneho súdu, voči ktorým sa obžalovaní bránia ústavnou sťažnosťou, tak by sme možno zistili, že títo uspeli tak len v piatich percentách, a ale určite, teda aspoň si myslím a dúfam, by sme nenašli prípad, v ktorom sťažovateľovi bolo vznesené obvinenie nedôvodne. Vo väčšine prípadov, pokiaľ vieme, sa tieto rozhodnutia týkajú porušenia práva na prerokovanie veci bez zbytočných prieťahov, ale takýchto nálezov Ústavný súd predsa vydáva v priebehu roka stovky. Čiže stiahnuť to iba na Úrad špeciálnej prokuratúry je totálne zjednodušené a v tomto prípade jednoznačne účelové. Okrem toho ja len pripomínam nakoniec, že sme tu niekoľkokrát vyzvali pána Suska, ministra, ale aj ostatných, aby nám konečne bol predložený nejaký sumár tých pochybení a porušení ľudských práv, ku ktorým došlo na Úrade špeciálnej prokuratúry alebo nejaké rozhodnutie Ústavného súdu, a stále sme ich ne... (Prerušenie vystúpenia časomerom.)